I'm Not Single

I'm Not Single (atau dikenali sebagai Aku Bukan Bujang) ialah filem komedi romantik  Malaysia 2008 arahan Pierre Andre. Filem ini mula ditayangkan di pawagam pada 24 Julai 2008.

Sinopsis 
Filem I'm Not Single mengisahkan tentang perkahwinan paksa yang diatur oleh kedua-dua ibu dan bapa Adam (Farid Kamil) dan Maya (Lisa Surihani). Maya dan Adam terpaksa berkahwin atas kemahuan masing-masing. Sebelum dipaksa berkahwin dengan Adam, Maya telah mempunyai kekasih yang bernama Dani (Awal Ashaari) dan mereka mencintai antara satu sama lain.

Selepas berkahwin Maya dan Adam dikehendaki berbulan madu di sebuah banglo warisan kepunyaan keluarga Adam. Walaupun berlaku konfrontasi hebat antara pasangan tersebut tetapi dalam masa yang sama Adam dapat mengenali Maya secara lebih dekat. Adam berjaya mengetahui segala pantang larang isterinya itu termasuk tabiatnya mengigau berjalan pada setiap malam yang tidak diketahui oleh Maya dan kekasihnya, Dani.

Rahsia ini diceritakan oleh Adam dalam sepucuk surat ditinggalkan untuk Maya selepas mereka bergaduh sekembalinya di rumah keluarga Maya berikutan kematian neneknya. Rupa-rupanya Adam telah menceritakan rahsia Maya itu ketika Dani datang untuk menemui Maya bagi melepaskan rindunya. Dalam pada itu, Dani berkenalan dengan Lisa (Intan Ladyana) ketika menolong untuk membaiki motosikalnya yang rosak di tengah jalan. Secara kebetulan juga motosikal Adam turut mengalami kerosakan. Mereka terpaksa berteduh daripada hujan di bawah jambatan dan bermalam di rumah kosong.

Setelah mengenali Dani sebagai lelaki baik dan mengetahui kisah percintaannya yang terhalang dengan Maya, sebelum berpisah Lisa telah memberikan harapan kepada Dani. Mengikut gambar album yang diceritakan oleh Maya, Dani dan Lisa kemudiannya berkahwin. Selepas mengetahui isi hati sebenar dan sikap bertanggungjawab Adam terhadapnya, Maya kemudian melupakan Dani dan mencari suaminya itu untuk meminta maaf atas segala kesilapan dilakukannya. Maya dan Adam kini menunggu kelahiran anak sulungnya.

Pelakon 
 Farid Kamil sebagai Adam 
 Lisa Surihani sebagai Maya
 Awal Ashaari sebagai Dani 
 Intan Ladyana sebagai Lisa 
 Ahmad Idham sebagai Ahmad
 David Teo sebagai David
 Jalaluddin Hassan sebagai Borhan
 Fadilah Mansor sebagai June 
 Hafidzuddin Fazil sebagai Ghani 
 Aznah Hamid sebagai Su 
 Ruminah Sidek sebagai Nenek
 Cat Farish sebagai Psycho

Penerbitan 

Mulai 2 Oktober 2008, Astro Kirana, sebuah saluran berbayar baru daripada stesen tv berbayar Astro yang menayangkan filem-filem pada setiap slot waktu akan menayangkan filem I'm Not Single.

Sambutan 
FIlem ini dikeluarkan pada 24 Julai 2008 dan mendapat kutipan sebanyak RM 1.391 juta.

Rujukan

Pautan luar 
 ''Kutipan I'm Not Single di FINAS
 

Filem Malaysia tahun 2008
Filem arahan Pierre Andre
Filem bahasa Melayu